מערכת בחירות היא לא על מי יותר צודק או מי יותר מוסרי. מערכת בחירות היא על מי ינהיג את המדינה. זה הכול. ולא חשוב באיזו דרך. לשני הצדדים כאן, לכל הציונים, יש בדיוק אותה דרך מחשבה ופעולה. ככה הם אומרים וככה הם גם עושים. לפעמים הם גם עושים ההיפך ממה שהם אומרים. כמו מנחם בגין או יצחק רבין שפעלו בשלטונם בניגוד גמור להבטחותיהם ולמרות זאת נחשבים בעיני הבוחרים למנהיגים דגולים.
כך שלדרך אין שום משמעות אלא רק לשאלה מי ינצח. ומי שמנצח הוא זה שלמפלגתו ושותפיה יש מספיק מנדטים כדי להרכיב ממשלה. ולכן שני הנצים במערכת הבחירות הזו, נתניהו וגנץ-לפיד, עושים הכל כדי להגיע לכך שהם, ורק הם, יוכלו להרכיב ממשלה.
מלאכתו של נתניהו קלה יחסית. כל מה שהוא צריך זה לשמור על 65 המנדטים שכבר יש לו, ולכן הוא לא תוקף אלא אף מחזק את מפלגות הימין הקטנות, ונלחם אך ורק בגנצלפידים שלא יישתו לו מנדטים מהגוש. מלאכתם של גנץ ולפיד קשה יותר - הגוש שלהם, בלי הערבים שהם עצמם פסלו, שווה ביום הכי טוב שלו גג 50 מנדטים. ולכן הם צריכים להעביר לפחות חמישה מנדטים מגוש ימין לגוש שלהם. על זה מתנהלת כל מערכת הבחירות, זו כל המלחמה.
ובמלחמה הזאת, כמו בכל מלחמה, שני הצדדים עושים כמיטב יכולתם כדי לנצח. ושני הצדדים, כן, שני הצדדים, משקרים כמו פשפשים ומלכלכים זה על זה כמו בואשים. האמת על מה שמסתיר גנץ בטלפון שלו שכאילו נפרץ על ידי האיראנים נכונה כמו האמת על זה שנתניהו הסכים למכירת הצוללות הגרמניות למצרים כדי לחתוך מזה קופון. אבל מה, שני שבטי המצביעים המסורים והנאמנים, כל אחד לשבטו ולדגלו, מאמינים לכל דבר שקר או אמת. לא משנה אם זה משהו שאומר גנץ על נתניהו או נתניהו על גנץ - הם בטוחים שזו אמת החקוקה בסלע קיומנו.
קחו, למשל, את הראיון "הספונטני" של נתניהו לחדשות 12. כל חברי שבט "הימין" יישבעו באמא שלהם שבראיון זה ראש הממשלה קרע את גנץ ולפיד לגזרים ומעך אותם למחית תפוחי אדמה בלי מלח. כל אנשי שבט ה"מרכז-שמאל" יישבעו בצ'כוב שנתניהו יצא בראיון הזה הססן, שקרן, פחדן, סחטן, פלצן, קמצן וחרצן.
ועכשיו, כרגיל, לקראת סיום מערכת הבחירות, כשמסתמן שוב הפסדו הממשמש ובא של המרכז-שמאל, יוצאים חבריו בקריאות זעקה ונהי מרים כתמיד - אמא'לה, זה לא חוכמה, זה לא פיירי, הם, הימניים, הם עדר מטומטם, אספסוף לא רציונלי, שהולך כעיוור אחרי אדוניו. בגלל זה אנחנו מפסידים. זה לא נכון. כי גם אתם, בדיוק כמותם, עדר מטומטם, אספסוף לא רציונלי, שהולך כעיוור אחרי אדוניו. ואתם מפסידים לא בגלל שהם כאלה ואתם כביכול לא. אתם מפסידים בגלל שהם שבט יותר גדול, זה הכל.
אל דאגה, כשישקע אבק המערכה יישבו אדוניכם עם אדוניהם ויקימו ממשלת אחדות לתפארת חוכמת שני שבטי האספסוף.